তিনি যখন ছাত্র, তখন গ্রামঞ্চলে অধিকাংশ মানুষই দারিদ্র্য সীমার নিচে বাস করতেন। অনেক মানুষ দু’বেলা পেটপুরে খেতে পেতনা। এ সময়ে অর্থাভাবে অনেক পরিবারের মেধাবী সন্তানদের উচ্চশিক্ষা গ্রহন করা সম্ভব ছিল না। প্রয়োজনীয় অর্থাভাবে কন্যাদায় গ্রস্থ পিতা দ্বারে দ্বারে সাহায্যের জন্য হাত বাড়াতেন। তিনি তার সমমনা বন্ধুদের নিয়ে অসহায় হত দরিদ্র বিপদগ্রস্থ মানুষের পাশে দাঁড়িয়ে তাদের নানা ভাবে সহযোগিতা করতেন। সাথীদের নিয়ে খাল-বিল ও বিভিন্ন উন্মুক্ত জলাশয় থেকে মাছ শিকার করে তা দিয়ে কন্যাদায় গ্রস্থ পিতার বাড়িতে বিয়ে অনুষ্ঠানে বরযাত্রীদের খাওয়া-দাওয়ারও ব্যবস্থা করতেন। পরে সংসার জীবনে এসে নিজের স্থাবর সম্পত্তি বিক্রি করেও সে অর্থ বিপদগ্রস্থ অসহায় মানুষের সাহায্যার্থে দান করেছেন। ফলে তার কোন অর্থ সঞ্চয় ছিল না। অপরদিকে গণমানুষের হৃদয়ে তার ভালবাসার সঞ্চয় গড়ে উঠতে থাকে।